Εσωτερικός Κανονισμός Λειτουργίας

 Δημ.Σχολείου Χειμάρρου

**ΠΕΡΙΦ/ΚΗ Δ/ΝΣΗ Α/ΘΜΙΑΣ ΚΑΙ Β/ΘΜΙΑΣ**

 **ΕΚΠ/ΣΗΣ Κ.ΜΑΚΕΔΟΝΙΑΣ**

 **ΔΝΣΗ Α/ΘΜΙΑΣ ΕΚΠΣΗΣ ΣΕΡΡΩΝ**

 **6/θ ΟΛΟΗΜΕΡΟ ΔΗΜ. ΣΧΟΛΕΙΟ ΧΕΙΜΑΡΡΟΥ**

**Ταχ. Δ/νση : Χείμαρρος**

**Ταχ. Κώδ. : 62400**

**Κωδικός Σχολείου : 9440068**

**Τηλέφωνο : 23250 41255**

**Fax : 23250 41574**

**E-Mai : dimchim@sch.gr**

**Διευθυντής Σχολικής Μονάδας:Βρακόπουλος Σταύρος**

 **Εισαγωγή**

Ο Εσωτερικός Κανονισμός Λειτουργίας του Σχολείου (άρθρο 37, Ν.4692/2020) επιδιώκει να εξασφαλίζει τις προϋποθέσεις και τις συνθήκες που είναι απαραίτητες για να πραγματοποιείται όσο καλύτερα γίνεται το έργο του σχολείου και να επιτυγχάνονται όσο γίνεται καλύτερα οι στόχοι που θέτουμε κάθε φορά ως σχολική κοινότητα (μαθητές, εκπαιδευτικοί, άλλο επιστημονικό προσωπικό, βοηθητικό προσωπικό, γονείς/κηδεμόνες).Ο Κανονισμός βασίζεται σε όσα προβλέπονται από την πολιτεία για την εκπαίδευση και τη λειτουργία των δημόσιων και ιδιωτικών Σχολείων, ενσωματώνει αποδεκτές παιδαγωγικές αρχέςκαι είναι προσαρμοσμένος στις ιδιαίτερες συνθήκες λειτουργίας του Σχολείου και τα χαρακτηριστικά της τοπικής σχολικής και ευρύτερης κοινότητας

**Σύνταξη, έγκριση και τήρηση του Κανονισμού**

.Ο Εσωτερικός Κανονισμός Λειτουργίας συντάχθηκε ύστερα από εισήγηση του Διευθυντήτου Σχολείου,με τη συμμετοχή όλων των μελών του Συλλόγου Διδασκόντων, των μελών του Διοικητικού Συμβουλίου του Συλλόγου Γονέων και Κηδεμόνων καθώς και εκπροσώπου του Δήμου μας.Έχει εγκριθεί από τον Συντονιστή Εκπαιδευτικού Έργου που έχει την παιδαγωγική ευθύνη του σχολείου μας καθώς και από τον Διευθυντή Εκπαίδευσης. Ο Εσωτερικός Κανονισμός Λειτουργίας με την έναρξη του σχολικού έτους κοινοποιείται σε όλους του γονείς/κηδεμόνες και αναρτάται με την έναρξη του σχολικού έτους. Μια συνοπτική μορφή του διανέμεται και συζητείται διεξοδικά με όλους τους/τις μαθητές/μαθήτριες του Σχολείου. Η ακριβής τήρησή του αποτελεί ευθύνη και υποχρέωση όλων των μελών της σχολικής μας κοινότητας: της Διεύθυνσης του Σχολείου, των εκπαιδευτικών και του βοηθητικού προσωπικού, των μαθητών, των γονέων και κηδεμόνων.Ο κανονισμός επικαιροποιείται σε τακτά χρονικά διαστήματα,μέσω της προβλεπόμενης από τον νόμο συμμετοχικής διαδικασίας όλων των μελών της σχολικής κοινότητας, έτσι ώστε να συμπεριλαμβάνει νέες νομοθετικές ρυθμίσεις, να ανταποκρίνεται στις αλλαγές των συνθηκών λειτουργίας του Σχολείου και τις κατά καιρούς, αποφάσεις των αρμόδιων συλλογικών οργάνων του.

**Βασικές αρχές και στόχοι του Εσωτερικού Κανονισμού Λειτουργίας**

 Ο Κανονισμός, περιλαμβάνει όρους και κανόνες, κατανομή αρμοδιοτήτων και ευθυνών, δικαιωμάτων και υποχρεώσεων, για όλα τα μέλη της σχολικής κοινότητας έτσι ώστε να διαμορφώνεται στο σχολείο ένα παιδαγωγικό και διδακτικό κλίμα που διευκολύνει την απρόσκοπτη, μεθοδική και αποτελεσματική λειτουργία του. Ταυτόχρονα οι δυσκολίες και τα προβλήματα που προκύπτουν αντιμετωπίζονται από τα μέλη της σχολικής κοινότητας ως προκλήσεις και ευκαιρίες βελτίωσης, ανάπτυξης και ενδυνάμωσης παιδαγωγικών, διδακτικών, και άλλων πρακτικών.Βασικοί στόχοι του Κανονισμού είναι οι μαθητές/μαθήτριες να διαμορφώσουν την προσωπικότητά τους, να διαπαιδαγωγηθούν με τον καλύτερο δυνατό τρόπο και να αποκτήσουν δεξιότητες οι οποίες έχουν βασικό και κυρίαρχο ρόλο στη μαθησιακή διαδικασία και ταυτόχρονα αποτελούν δεξιότητες ζωής, όπως η δημιουργικότητα, ο αυτοέλεγχος, η συναίσθηση της ευθύνης, η συνεργασία, η ενσυναίσθηση, ο αμοιβαίος σεβασμός, η αλληλοκατανόηση, η αποδοχή της διαφορετικότητας, ο σεβασμός όλων σε κοινούς συμφωνημένους κανόνες, η περιβαλλοντική συνείδηση, η προστασία της υγείας,καθώς και η εδραίωση της ισότητας, της αλληλεγγύης και της δημοκρατίας. Μέσω των συμφωνημένων αρχών/κατευθύνσεων του Κανονισμού του Σχολείου μας επιδιώκεται:

•Να εξασφαλίζεται ένα υποστηρικτικό πλαίσιο για να πραγματοποιείται με επιτυχία το εκπαιδευτικό έργο και η απρόσκοπτη συμμετοχή όλων στην εκπαιδευτική διαδικασία.

•Να καλλιεργείται κατάλληλο κλίμα για την ανάπτυξη της προσωπικότητας του/της κάθε μαθητή/μαθήτριας αλλά και όλων των μελών της σχολικής κοινότητας.

•Να διασφαλίζεται η σωματική και ψυχική υγεία όλων των μελών της σχολικής κοινότητας.

•Να δημιουργούνται οι συνθήκες αξιοπρεπών και αποδοτικών συνθηκών διδασκαλία

**ΑΞΟΝΕΣ ΚΑΝΟΝΙΣΜΟΥ**

**1.Διδακτικό ωράριο**

Η έναρξη, η λήξη, η διάρκεια μαθημάτων του υποχρεωτικού και του ολοήμερου προγράμματος, ο χρόνος διδασκαλίας κάθε διδακτικού αντικειμένου και η έναρξη και λήξη του διδακτικού έτους καθορίζονται από τις κείμενες διατάξεις και αποφάσεις του ΥΠΑΙΠΘ. Για το τρέχον σχολικό έτος 2023-2024 το πρόγραμμα του σχολείου μας διαμορφώνεται ως εξής:

Προαιρετική Πρωινή ζώνη (Δευτέρα- Παρασκευή 7:00 – 8:00)

Υποχρεωτικό πρόγραμμα (Δευτέρα - Παρασκευή 08:00-13:15)

Ολοήμερο πρόγραμμα (Δευτέρα - Παρασκευή 13:20 – 16:00)

**Προσέλευση αποχώρηση των μαθητών/τριών**

Το καθημερινό ημερήσιο υποχρεωτικό σχολικό πρόγραμμα αρχίζει με την προσέλευση των μαθητών/τριών στο χώρο του σχολείου (8:00 – 8:15). Νωρίτερα έχει προηγηθεί η προσέλευση των μαθητών/τριών που είναι εγγεγραμμένοι στην προαιρετική πρωινή ζώνη (7:00 – 7:15).

Οι υπεύθυνοι εκπαιδευτικοί εφημερίας υποδέχονται τους μαθητές στις δυο εισόδους του σχολείου και οι γονείς- συνοδοί των μαθητών αποχωρούν. Κατά την προσέλευση των μαθητών/τριών κανείς άλλος εκτός των μαθητών/τριών και των εκπαιδευτικών δεν μπορεί να παρευρίσκεται στον χώρο του σχολείου χωρίς ειδική άδεια. Ως εκ τούτου και για την ομαλή λειτουργία του σχολείου μετά το ηχητικό σήμα (κουδούνι) οι είσοδοι του σχολείου κλείνουν στις 8:15 και παραμένουν κλειδωμένες μέχρι το πέρας των μαθημάτων στις 13:15. Την ευθύνη έχουν οι εκπαιδευτικοί εφημερίας.

Με την είσοδο τους στο σχολείο οι μαθητές/τριες κατευθύνονται στο χώρο συγκέντρωσης –προσευχής.

Οι μαθητές και οι μαθήτριες του σχολείου **δεν φεύγουν σε καμία περίπτωση πριν την λήξη** **των μαθημάτων (13:15)**. Στην περίπτωση που παρουσιαστεί κάποια έκτακτη ανάγκη αναχώρησης κατά την διάρκεια του σχολικού ωραρίου (π.χ. ξαφνική αδιαθεσία, επίσκεψη στον γιατρό) ο μαθητής/τρια δύναται να αποχωρήσει από το σχολείο πριν την λήξη των μαθημάτων (13:15) πάντοτε όμως με την συνοδεία του γονέα- κηδεμόνα και αφού προηγούμενα έχει ενημερωθεί ο υπεύθυνος εκπαιδευτικός της τάξης και ο διευθυντής/τρια του σχολείου. Στην περίπτωση αυτή έχει προηγηθεί επικοινωνία με τον γονέα – κηδεμόνα του μαθητή/τριας για να προσέλθει στο σχολείο και να συνοδεύσει το παιδί στο σπίτι του με ασφάλεια. Σ αυτή την περίπτωση και για να μην δημιουργηθεί αναστάτωση στους υπόλοιπους μαθητές/τριες αλλά και στο παιδαγωγικό έργο του τμήματος ο μαθητής/τρια αναχωρεί μόνο κατά την διάρκεια του διαλείμματος. Στην περίπτωση που ο μαθητής/τρια νοιώσει αδιαθεσία απομακρύνεται από το τμήμα του και παραμένει μέχρι το διάλειμμα στον χώρο υποδοχής που έχει καθοριστεί για την ασφάλεια των συμμαθητών του. Στις υπόλοιπες περιπτώσεις παραμένει μέσα στην τάξη και συνεχίζει κανονικά το μάθημα του μέχρι το διάλειμμα.

Οι μαθητές/τριες που συνοδεύονται καθημερινά κατά την αποχώρηση τους, δεν φεύγουν ποτέ από το σχολείο πριν την άφιξη του γονέα ή του συνοδού του. Υπεύθυνοι στην περίπτωση αυτή είναι οι εφημερεύοντες εκπαιδευτικοί. Οι γονείς/κηδεμόνες και οι συνοδοί των μαθητών **οφείλουν να προσέρχονται έγκαιρα για την παραλαβή των παιδιών** **τους**. Σε περίπτωση που, λόγω κάποιου ανυπαιτίου κωλύματος, ο συνοδός αδυνατεί να βρίσκεται στο σχολείο την ώρα αποχώρησης, οφείλει να ενημερώσει τηλεφωνικά τη διεύθυνση του Σχολείου και το παιδί παραμένει μέσα στο χώρο του σχολείο. Εάν κάποιος μαθητής/τρια παραμένει στο σχολείο μετά την παρέλευση του πρώτου δεκαλέπτου από την λήξη του υποχρεωτικού προγράμματος, ήτοι στις 13:25 , ειδοποιείται τηλεφωνικά ο γονέας- κηδεμόνας του παιδιού από τους εφημερεύοντες εκπαιδευτικούς για την άμεση παραλαβή του παιδιού του. Και σ αυτή την περίπτωση ο μαθητής επιστρέφει μέσα στον χώρο του σχολικού κτιρίου.

Οι μαθητές αποχωρούν από το σχολείο ασυνόδευτοι μετά την λήξη των μαθημάτων μόνο στις περιπτώσεις που οι γονείς τους έχουν υπογράψει την σχετική υπεύθυνη δήλωση η οποία παραμένει στο σχολείο.

Οι μαθητές που παρακολουθούν το ολοήμερο πρόγραμμα μπορούν να αναχωρήσουν μόνο στις **15:00** ή στις **16:00. Οι γονείς των μαθητών/τριών είναι υποχρεωμένοι στην αρχή της χρονιάς να έχουν δηλώσει την ακριβή ώρα αναχώρησης των παιδιών τους από το ολοήμερο πρόγραμμα.** Για την αναχώρηση των μαθητών του Ολοήμερου προγράμματος ισχύουν τα ίδια για που αναφέρθηκαν προηγούμενα για την αναχώρηση των μαθητών του πρωινού υποχρεωτικού προγράμματος.

Οι μαθητές που μετακινούνται με το λεωφορείο φορούν τις ζώνες ασφαλείας καθ όλη την διάρκεια της διαδρομής και οφείλουν να σέβονται και να διατηρούν το λεωφορείο καθαρό. Οι εφημερεύοντες εκπαιδευτικοί είναι υπεύθυνοι για την ασφαλή επιβίβαση όλων των μαθητών στο λεωφορείο. **Μέσα στο λεωφορείο υπάρχει συνοδός ο οποίος συνοδεύει τους μαθητές.**

**Ωρολόγιο Πρόγραμμα του Σχολείου**

Το Ωρολόγιο Πρόγραμμα του σχολείου, η κατανομή των διδακτικών ωρών και των διαλειμμάτων ακολουθούν τις εγκυκλίους και την επίσημη νομοθεσία του ΥΠΑΙΠΘ και έχουν την έγκριση του οικείου Προϊσταμένου/μένης.

Όλοι οι γονείς και κηδεμόνες του σχολείου μας ενημερώνονται έγκαιρα για προγραμματισμένες ή έκτακτες (γνωστές όμως εκ των προτέρων) αλλαγές που προκύπτουν στο Ωρολόγιο Πρόγραμμα, κατά την διάρκεια του σχολικού έτους, όπως επίσης και για αλλαγές διδασκόντων ως προς τα γνωστικά αντικείμενα.

**2.Συμπεριφορά μαθητών**

Η συνεργασία των μαθητών είναι απαραίτητη, για να διατηρηθεί ένα κατάλληλο για εργασία και μάθηση περιβάλλον. Για την επιτυχία του σκοπού αυτού οι μαθητές οφείλουν:

• να συμπεριφέρονται με ευγένεια και σεβασμό στους εκπαιδευτικούς και τους συμμαθητές τους.

 • να βοηθούν τους μαθητές των μικρών τάξεων στα προβλήματα που τυχόν αντιμετωπίζουν (π.χ. να τους δίνουν χώρο για παιχνίδι), όπως και τους νέους μαθητές του Σχολείου, δείχνοντάς τους ότι είναι καλοδεχούμενοι στο νέο περιβάλλον.

• να συμπεριφέρονται φιλικά σε όλους τους συμμαθητές τους και να προστατεύουν ενεργητικά όσους δέχονται πειράγματα ή άλλου είδους βία.

• να πετούν τα σκουπίδια τους στους κάδους και όσα ανακυκλώνονται στους ειδικούς κάδους, ώστε το σχολικό περιβάλλον να διατηρείται καθαρό.

• να χρησιμοποιούν μόνο τις τουαλέτες των μαθητών, σύμφωνα με το φύλο τους και να τηρούν τους στοιχειώδεις κανόνες υγιεινής (π.χ. τα χαρτιά στους κάδους, τακτικό πλύσιμο χεριών, κλείσιμο της βρύσης). Δεν εισέρχονται σε τουαλέτες άλλου φύλου ούτε σε αυτές των εκπαιδευτικών.

Οι μαθητές δεν επιτρέπεται:

• να μαλώνουν ή να χειροδικούν ή να ασκούν οποιουδήποτε είδους βία (λεκτική, σωματική, ψυχολογική, διαδικτυακή) προς τους συμμαθητές τους. Η βία απαγορεύεται κάτω από οποιεσδήποτε συνθήκες.

 • να προσβάλλουν τους συμμαθητές τους για λόγους σωματικούς (π.χ. για το ύψος ή το βάρος τους), εθνικούς, θρησκευτικούς ή φυλετικούς.

 • να διαδίδουν φήμες ή να αποκλείουν συμμαθητές τους από ομαδικές δραστηριότητες, παρακινώντας και άλλους να κάνουν το ίδιο ή να ειρωνεύονται και να ασκούν κακόβουλη κριτική.

 • να γράφουν ή να ζωγραφίζουν ή να χαράζουν τους τοίχους και τα θρανία.

• να προβαίνουν σε χρήση ή φθορά πραγμάτων συμμαθητών τους.

 • να φέρνουν στο σχολείο σε έντυπη ή ψηφιακή μορφή υλικό με προκλητικό ή ανήθικο περιεχόμενο.

• να φέρνουν στο σχολείο αντικείμενα πολύτιμα ή επικίνδυνα.

Διάλειμμα: Σύμφωνα με το Προεδρικό Διάταγμα υπ’ αριθμ. 79/2017 «Ο εκπαιδευτικός εισέρχεται στην αίθουσα μαζί με τους μαθητές και μετά το τέλος του μαθήματος εξέρχεται από αυτή όταν έχουν αποχωρήσει όλοι οι μαθητές, συνοδεύοντας τους μαθητές στο προαύλιο». Κατά τη διάρκεια του διαλείμματος δεν επιτρέπεται η παραμονή των μαθητών στις αίθουσες ή στους διαδρόμους. Κανένας και για κανένα λόγο δε μένει στην αίθουσα μόνος του. Το διάλειμμα είναι χρόνος παιχνιδιού κι ανάπτυξης κοινωνικών σχέσεων, αλλά και χρόνος ικανοποίησης σωματικών αναγκών. Οι μαθητές, για οποιοδήποτε πρόβλημα αντιμετωπίζουν απευθύνονται στους εφημερεύοντες εκπαιδευτικούς που βρίσκονται στο προαύλιο. Μόλις χτυπήσει το κουδούνι για μάθημα προσέρχονται γρήγορα στην αίθουσα, χωρίς να τρέχουν ή να σπρώχνονται (ή παραμένουν σε γραμμές στο προαύλιο σε περίπτωση που έχουν Γυμναστική). Έχουν ήδη τελειώσει το φαγητό τους κι έχουν ικανοποιήσει τις σωματικές τους ανάγκες.

**Παιδαγωγικός έλεγχος**

 Το Σχολείο, ως φορέας αγωγής, έχει καθήκον να λειτουργεί έτσι, ώστε οι μαθητές να συνειδητοποιήσουν ότι κάθε πράξη τους έχει συνέπειες. Να μάθουν να αναλαμβάνουν την ευθύνη των επιλογών τους και να γίνουν υπεύθυνοι πολίτες. Στο παιδαγωγικό αυτό πλαίσιο οι ποινές που μπορεί να επιβληθούν είναι οι ακόλουθες: α. Παρατήρηση β. Επίπληξη γ. Παραπομπή στον Διευθυντή δ. Ενημέρωση γονέων ε. Ενημέρωση Συλλόγου Διδασκόντων στ. Ενημέρωση Σχολικού Συμβούλου ζ.Αλλαγή τμήματος η. Αλλαγή σχολικού περιβάλλοντος.

 Αρμόδια όργανα για την επιβολή των ποινών των περιπτώσεων α, β και γ είναι οι εκπαιδευτικοί του σχολείου· της περίπτωσης δ ο Διευθυντής με τον εκπαιδευτικό της τάξης· των ε, στ και ζ ο Διευθυντής και ο Σύλλογος Διδασκόντων και της η ο Σύλλογος Διδασκόντων με τη συναίνεση του γονέα. Οι σωματικές ποινές δεν επιτρέπονται.

**3.Σχολική Βία-Εκφοβισμός**

Βασικός στόχος της σχολικής κοινότητας για την προώθηση του παιδαγωγικού έργου είναι η ανάπτυξη σε κάθε μαθητή της ικανότητας της αυτοπειθαρχίας στην τήρηση των κανόνων.

Όλα τα μέρη της σχολικής κοινότητας πρέπει να σέβονται και να τηρούν τον κανονισμό λειτουργίας του σχολείου.

Όλοι πρέπει να γνωρίζουν ποια συμπεριφορά είναι ανεκτή και ποια όχι από το σχολείο.

Οι μαθητές επιβάλλεται να παίζουν χωρίς να τσακώνονται ή να χειροδικούν ή να ασκούν οποιουδήποτε είδους βία (λεκτική, σωματική, ψυχολογική, διαδικτυακή) προς τους συμμαθητές τους. Η βία απαγορεύεται κάτω από οποιεσδήποτε συνθήκες και τιμωρείται αυστηρά. Για οποιοδήποτε πρόβλημα αντιμετωπίζουν οφείλουν να απευθύνονται στους εφημερεύοντες δασκάλους που βρίσκονται στο προαύλιο και στο διάδρομο του ισογείου.

Κατά τη διάρκεια των μαθημάτων η συμπεριφορά των μαθητών θα πρέπει να είναι ευγενική και κόσμια προς δασκάλους και συμμαθητές.

Δεν θα πρέπει να προσβάλλουν τους συμμαθητές τους για λόγους σωματικούς (π.χ. για το ύψος ή το βάρος τους), εθνικούς (π.χ. για την καταγωγή τους από άλλη χώρα), θρησκευτικούς (π.χ. τους μουσουλμάνους) ή φυλετικούς (π.χ. χρώμα δέρματος, μαλλιών).

Δεν θα πρέπει να διαδίδουν φήμες ούτε να αποκλείουν συμμαθητές τους από ομαδικές δράσεις του σχολείου παρακινώντας και άλλους να κάνουν το ίδιο ή να τους ειρωνεύονται και να τους ασκούν κακόβουλη κριτική.

Δεν θα πρέπει να προβαίνουν σε χρήση ή φθορά πραγμάτων συμμαθητών τους που δεν τους ανήκουν

Θα πρέπει να βοηθούν τους μαθητές των μικρών τάξεων στα προβλήματα που τυχόν αντιμετωπίζουν (π.χ. να τους δίνουν χώρο για παιχνίδι ή αν έχουν τραυματιστεί) και τους νέους μαθητές του σχολείου δείχνοντάς τους ότι είναι καλοδεχούμενοι στο νέο περιβάλλον.

Θα πρέπει να συμπεριφέρονται φιλικά σε όλους τους συμμαθητές τους και να προστατεύουν ενεργητικά όσους δέχονται πειράγματα ή άλλου είδους βία καταγγέλλοντας στους δασκάλους αυτούς τους μαθητές που συμπεριφέρονται με άσχημο τρόπο.

Όταν ένας μαθητής παραβιάζει συνειδητά και συστηματικά τους κανόνες συμπεριφοράς, προβλέπονται μέτρα ανάλογα με τις πράξεις και τη συμπεριφορά του.

Τα πειθαρχικά μέτρα:

· Επιβάλλονται μόνο όταν ο δάσκαλος έχει εξαντλήσει όλα τα παιδαγωγικά μέσα που βασίζονται στον διάλογο και την πειθώ με το μαθητή και τους γονείς.

· Δεν προσβάλλουν την αξιοπρέπεια και την προσωπικότητα του μαθητή.

· Δε χρησιμοποιούνται ως απειλές ή εκφοβισμό, αλλά ως συνέπεια.

· Επιβάλλονται πρωτίστως για την προσωπική νουθεσία και όφελος του μαθητή, αλλά και για να εξασφαλιστεί η ασφάλεια των μαθητών και η εύρυθμη λειτουργία του σχολείου.

· Δεν επιβάλλεται σαν ποινή και ούτε χρησιμοποιείται ως απειλή, η μείωση της βαθμολογίας στα μαθήματα.

Τα είδη των πειθαρχικών μέτρων επιβάλλονται στο μαθητή ανάλογα με την παραβατική συμπεριφορά του από το δάσκαλο, το διευθυντή και το Σύλλογο Διδασκόντων. Συνοπτικά τα στάδια επιβολής των πειθαρχικών ποινών σε μαθητή που συνεχίζει να έχει συστηματικά παραβατική συμπεριφορά είναι:

1ο Στάδιο

· Παρατήρηση από τον δάσκαλο ( 1η και 2η ).

· Επίπληξη από τον δάσκαλο.

· Παρατήρηση από τον διευθυντή και τηλεφωνική ενημέρωση του γονέα ή κηδεμόνα.

· Επίπληξη από τον διευθυντή και κλήση του γονέα ή κηδεμόνα στο σχολείο για κοινή αντιμετώπιση του προβλήματος.

2ο Στάδιο

Εάν, παρά τη λήψη των παραπάνω πειθαρχικών μέτρων, ο μαθητής δε βελτιώσει τη συμπεριφορά του και συνεχίζει να παρουσιάζει την ίδια παραβατικότητα, τότε το θέμα παραπέμπεται προς συζήτηση στο Σύλλογο Διδασκόντων, ο οποίος καλείται να αντιμετωπίσει το πρόβλημα και προχωρεί στις παρακάτω ενέργειες:

· Καλεί τους γονείς ή κηδεμόνες του μαθητή και μαζί προσπαθούν να αντιμετωπίσουν το πρόβλημα.

· Καλεί τον/την σχολικό σύμβουλο και σε συνεργασία με τους γονείς ή κηδεμόνες προσπαθούν να αντιμετωπίσουν το πρόβλημα.

· Έχει τη δυνατότητα, αν το κρίνει σκόπιμο, να ζητήσει τη βοήθεια παιδοψυχολόγου ή άλλου ειδικού επιστήμονα με τη σύμφωνη γνώμη και συνεργασία του γονέα ή κηδεμόνα.

· Μετά τη αναλυτική εξέταση του θέματος και τη λήψη όλων των απαιτούμενων μέτρων, ο Σύλλογος Διδασκόντων παίρνει την τελική απόφαση. Ο Σύλλογος Διδασκόντων μπορεί να αποφασίσει, αν το πρόβλημα είναι ιδιαίτερα σοβαρό και επαναλαμβανόμενο, την αλλαγή τμήματος του μαθητή ή την αλλαγή σχολικού περιβάλλοντος.

**4.Σχολικές εκδηλώσεις –Δραστηριότητες**

 Οι σχολικές, οι εθνικές, οι θρησκευτικές γιορτές ή άλλες ( π.χ Λήξης σχολικού έτους) βοηθούν στην αποτελεσματική πραγματοποίηση του σχολικού έργου για αυτό οι μαθητές απουσιάζουν μόνο αν υπάρχει σοβαρός λόγος και ενημερώνουν τον εκπαιδευτικό ή το διευθυντή της σχολικής μονάδας.

 Εκκλησιασμός πραγματοποιείται κατά την κρίση του Συλλόγου Διδασκόντων και εφόσον οι συνθήκες το επιτρέπουν.

 Η συμπεριφορά και οι υποχρεώσεις των μαθητών κατά τη διάρκειά τους είναι ανάλογη με το υπόλοιπο σχολικό πρόγραμμα. Κατά τη διάρκεια των σχολικών εορτών οι μαθητές παρακολουθούν με σεβασμό τους ομιλητές ή τις εκδηλώσεις των συμμαθητών τους.

 Στις σχολικές γιορτές το ωράριο διαμορφώνεται ανάλογα με την περίπτωση. Προηγείται σχετική ενημέρωση των γονέων σε ό,τι αφορά το πρόγραμμά της, τη διάρκειά της κτλ. και δε λειτουργεί το Ολοήμερο τμήμα.

 Στις διδακτικές επισκέψεις τηρείται το ημερήσιο σχολικό διδακτικό ωράριο. Για οποιαδήποτε αλλαγή υπάρχει έγκαιρη ενημέρωση προς γονείς και μαθητές.

 Οι μαθητές συμμετέχουν πρόθυμα σε όλες τις εκδηλώσεις του σχολείου ή του τμήματος και εκπροσωπούν το Σχολείο σε παρελάσεις, αθλητικούς αγώνες, διαγωνισμούς ή άλλα εκπαιδευτικά προγράμματα.

 Οι μαθητές που εκπροσωπούν το σχολείο στις διάφορες εκδηλώσεις - δραστηριότητες πρέπει να αναγνωρίζουν τον τιμητικό ρόλο που έχουν, να επιδεικνύουν σοβαρή συμπεριφορά και να αποτελούν παράδειγμα για τους υπόλοιπους συμμαθητές τους.

 Αντίστοιχα η συμμετοχή των μαθητών σε ψυχαγωγικές δραστηριότητες εκτός σχολείου είναι προαιρετική και απαιτείται 75% συμμετοχής των μαθητών για να πραγματοποιηθεί.

 Σε όλες τις παραπάνω περιπτώσεις το σχολείο πρέπει να θεωρεί τη συμμετοχή των μαθητών σε οποιαδήποτε δραστηριότητα ως υποχρέωσή τους διότι αποτελεί μέρος της εκπαιδευτικής διαδικασίας και να βασίζεται στις πρωτοβουλίες και ιδέες των ίδιων των μαθητών.

Οι σχολικές εκδρομές εγκρίνονται από το Σύλλογο Διδασκόντων. Είναι οι οργανωμένες από το σχολείο ομαδικές μεταβάσεις σε μικρή ή μεγάλη απόσταση από τη σχολική μονάδα με χαρακτήρα παιδαγωγικό και εκπαιδευτικό, κοινωνικοποιητικό, πολιτιστικό και ψυχαγωγικό.

Σε κάθε περίπτωση πρέπει να καταστεί σαφές ότι είναι υποχρεωτική η τήρηση όλων των κανόνων ασφαλείας του κώδικα οδικής κυκλοφορίας δηλαδή να μη σηκώνονται από τη θέση τους, να χρησιμοποιούν τη ζώνη ασφαλείας και να αποφεύγουν την κατανάλωση φαγητού και ποτών μέσα στο λεωφορείο.

 Στους χώρους επίσκεψης οι μαθητές τηρούν τους κανόνες ευπρέπειας και καλής συμπεριφοράς προς όλους και σέβονται τους χώρους αυτούς. Ακολουθούν το πρόγραμμα και τις οδηγίες των υπευθύνων εκπαιδευτικών και δεν απομακρύνεται κανείς από την υπόλοιπη ομάδα χωρίς να προηγηθεί άδεια από τους υπεύθυνους εκπαιδευτικούς.

 Το πρόγραμμα της εκδρομής ακολουθείται πιστά και αλλάζει μόνο με τη σύμφωνη γνώμη των υπευθύνων εκπαιδευτικών.

**5.Σχέση Σχολείου με την Οικογένεια**

Το σχολείο είναι ο χώρος όπου οι μαθητές περνούν πολλές ώρες, μαθαίνουν, δημιουργούν, συνεργάζονται, παίζουν, χαίρονται αλλά αντιμετωπίζουν και δυσκολίες. Οι κανόνες έχουν σκοπό να δημιουργήσουν τις προϋποθέσεις, ώστε η πρόοδος των μαθητών να πραγματοποιείται αποτελεσματικότερα.
Το σχολείο θα πρέπει να λειτουργεί ως μια κοινότητα αγωγής. Κοινός στόχος όλων των μετεχόντων στη σχολική κοινότητα είναι όχι μόνο η πρόοδος των μαθητών, αλλά κι η υιοθέτηση σημαντικών αξιών, όπως η συνεργασία κι η αλληλεγγύη, ο αμοιβαίος σεβασμός, η αποδοχή της ιδιαιτερότητας του «άλλου», η ενσυναίσθηση, ο σεβασμός όλων σε κοινούς συμφωνημένους κανόνες, η περιβαλλοντική συνείδηση, η αγωγή υγείας κ.λ.π.

Στο κείμενο που ακολουθεί και αποτελεί τον εσωτερικό κανονισμό της σχολικής μας μονάδας αναφέρονται οι παρακάτω κανόνες:

1. Φυσικοί κηδεμόνες του μαθητή είναι ο πατέρας και η μητέρα του.

2. Οι γονείς και οι κηδεμόνες εγγράφουν το μαθητή στο σχολείο, επικοινωνούν συχνά με το Διευθυντή και με τους εκπαιδευτικούς της τάξης, παρακολουθούν με ενδιαφέρον τη φοίτηση, το ήθος και τη σχολική επίδοση και ενημερώνουν υπεύθυνα το σχολείο για όλα τα ζητήματα τα οποία σχετίζονται με το μαθητή και επηρεάζουν τη συμπεριφορά του στο σχολείο.

3. Κάθε φορά που δημιουργείται ένα θέμα το οποίο σχετίζεται με ένα συγκεκριμένο μαθητή και πρόκειται να απασχολήσει το σχολείο, ο πρώτος που πρέπει να ενημερωθεί σχετικά είναι ο Γονέας – Κηδεμόνας, ο οποίος με τη σειρά του θα πρέπει να συνεργαστεί με το σχολείο.

4. Για τη συμμετοχή του μαθητή σε ορισμένες σχολικές εκδηλώσεις είναι απαραίτητο να υπάρχει έγκριση του κηδεμόνα, όπως ορίζεται από την κείμενη νομοθεσία. Επίσης το σχολείο μπορεί να ζητήσει τη γνώμη ή την έγκριση του Γονέα – Κηδεμόνα για κάποιες άλλες εκδηλώσεις, για τις οποίες δεν υπάρχει σχετική πρόβλεψη. Αυτή η συνεργασία εμπεριέχει σημαντική ευθύνη και πρέπει να γίνεται με προσοχή.

5. Ο Γονέας – Κηδεμόνας δικαιούται να έχει πλήρη και υπεύθυνη ενημέρωση για το μαθητή και οφείλει να προσέρχεται στις συγκεντρώσεις που ορίζει ο εκάστοτε εκπαιδευτικός της τάξης. Επίσης οφείλει και ο ίδιος να ενημερώνει το σχολείο για θέματα που μπορεί να επηρεάζουν την επίδοση ή τη συμπεριφορά του μαθητή στο σχολείο.

6. Ο **Σύλλογος Γονέων και Κηδεμόνων**αποτελεί τη συλλογική έκφραση της άποψης των Γονέων και Κηδεμόνων των μαθητών. Το σχολείο χρειάζεται και επιδιώκει τη συνεργασία του Συλλόγου για την προαγωγή του σχολικού έργου.

Είναι προφανές ότι το εκπαιδευτικό έργο ανήκει στην αρμοδιότητα και ευθύνη των εκπαιδευτικών, του Συλλόγου των εκπαιδευτικών και του Διευθυντή του κάθε σχολείου. Τα θέματα όμως της παιδαγωγικής λειτουργίας, των ενδοσχολικών και εξωσχολικών εκδηλώσεων και το γενικότερο κλίμα στο σχολικό χώρο επηρεάζονται από την καλή συνεργασία των εκπαιδευτικών, του Διευθυντή και του Συλλόγου Γονέων και Κηδεμόνων.

7. Η Σχολική Επιτροπή, το Σχολικό Συμβούλιο, η Τοπική Αυτοδιοίκηση, οι επιστημονικοί, οι καλλιτεχνικοί και οι πολιτιστικοί φορείς, πέρα από το θεσμικό τους ρόλο, είναι οι κοινωνικές συνιστώσες του σχολείου. Ένα ανοιχτό δημοκρατικό σχολείο έχει ανάγκη από τη σύμπραξη όλων αυτών, για να επιτύχει στην αποστολή του. Ο κοινωνικός περίγυρος αποτελεί το περιβάλλον μέσα στο οποίο το σχολείο αναπτύσσει το μορφωτικό έργο του.

**Ενημέρωση γονέων και κηδεμόνων**

Οι γονείς-κηδεμόνες μπορούν και πρέπει να ενημερώνονται τακτικά για την πρόοδο και συμπεριφορά του παιδιού τους από τον δάσκαλο της τάξης. Εκείνος ορίζει ημερομηνία κι ώρα τακτικής συνάντησης κι επικοινωνίας.

Προτείνεται να γίνονται συχνότερες συναντήσεις στη διάρκεια κάθε τριμήνου.
Διαβάζουν προσεκτικά όλες τις ανακοινώσεις που μεταφέρουν οι μαθητές (ή αναρτώνται στον πίνακα ανακοινώσεων της κεντρικής εισόδου) κι ενημερώνονται για θέματα λειτουργίας του σχολείου.
Οφείλουν ακόμη να γνωστοποιούν στο δάσκαλο της τάξης και στο διευθυντή κάθε ιδιαιτερότητα που αφορά τη σωματική και ψυχική υγεία του μαθητή.
Κανένας ενήλικας δεν έχει δικαίωμα να επιπλήττει ή να τιμωρεί ή να νουθετεί άλλο παιδί εκτός της οικογένειάς του στο χώρο του σχολείου. Για οποιοδήποτε θέμα προκύψει ενημερώστε το δάσκαλο της τάξης ή το διευθυντή οι οποίοι και θα διευθετήσουν το θέμα.

Γενικότερα κανένας ανήλικος ή ενήλικος δεν έχει δικαίωμα να βρίσκεται στο κτίριο ή στο προαύλιο του σχολείου χωρίς να έχει πάρει άδεια (με εξαίρεση την περίπτωση επείγουσας πρωινής ενημέρωσης εκπαιδευτικού από γονέα για έκτακτο θέμα).

Κατά τη διάρκεια του διαλείμματος δεν επιτρέπεται κανένας ανήλικος ή ενήλικος να συνομιλεί ή να δίνει αντικείμενα σε μαθητές/τριες του σχολείου από τα κάγκελα του προαύλιου χώρου . Εάν επιθυμεί να δώσει φαγητό στο παιδί του καλό είναι να παραδίδεται αυτό από τον γονέα σε δάσκαλο του σχολείου.
Σε περίπτωση απουσίας μαθητή είναι καλό να ενημερώνεται έγκαιρα το σχολείο, όπως επίσης και το σχολείο επικοινωνεί με την οικογένεια ιδιαίτερα σε περίπτωση μακρόχρονης ή επαναλαμβανόμενης απουσίας. Το τηλέφωνο του σχολείου είναι στη διάθεσή σας για οποιαδήποτε ενημέρωση.

Παρακαλούμε βεβαιωθείτε ότι οι δάσκαλοι έχουν τα σωστά τηλέφωνά σας.
Σε περίπτωση που κάποιος από τους γονείς του μαθητή δεν έχει την κηδεμονία του πρέπει να ενημερωθεί άμεσα το σχολείο.
Οφείλουμε όλοι να δημιουργήσουμε καλό κλίμα συνεργασίας σχολείου – σπιτιού.
Θα πρέπει να γνωστοποιούνται έγκαιρα από όλους τους εκπαιδευτικούς οι ημέρες και ώρες των προγραμματισμένων μηνιαίων συναντήσεων γονέων-εκπαιδευτικών.
Για οποιοδήποτε παιδαγωγικό ή διδακτικό θέμα αλληλοενημέρωσης γονέων και εκπαιδευτικών, πραγματοποιείται ανάλογη συνάντηση, σε χρόνο μη διδακτικής εργασίας.

Οι γονείς οφείλουν να προσέρχονται στο Σχολείο στις παρακάτω περιπτώσεις:
*α) Μια φορά το μήνα για να πληροφορούνται για την πρόοδο και τη διαγωγή των μαθητών.*
*β) Στο τέλος κάθε τριμήνου για τη βαθμολογία*
*γ) Όσες φορές κληθούν εκτάκτως από τον Δ/ντή ή τον Εκπαιδευτικό*
*δ) Στις πολιτιστικές εκδηλώσεις του Σχολείου*
*ε) Στις ειδικές συγκεντρώσεις Γονέων και Κηδεμόνων*
*στ) Στο τέλος κάθε διδακτικού έτους για τους τίτλους προόδου – σπουδών*
ζ) *Επίσκεψη των Γονέων μπορεί να γίνει σε χρόνο που έχουν ορίσει οι εκπ/κοί και έχουν κάνει έγκαιρα γνωστό*
Για οποιαδήποτε έκτακτη περίπτωση οι Γονείς επικοινωνούν τηλεφωνικά με το σχολείο.

**6.Ποιότητα του σχολικού χώρου.**

Είναι πολύ σημαντικό να καλλιεργηθεί στους μαθητές/ριες η αίσθηση ευθύνης σε ότι αφορά την ποιότητα του σχολικού χώρου. Συγκεκριμένα:

* Καθαροί και συντηρημένοι χώροι αιθουσών, εργαστηρίων, χώρων υγιεινής και της αυλής του σχολείου διαμορφώνουν το κατάλληλο περιβάλλον του αναπτυσσόμενου μαθητή/τριας. Θα πρέπει να γίνεται προσεκτική χρήση της σχολικής περιουσίας που περιλαμβάνει τα εποπτικά μέσα και την υλικοτεχνική υποδομή.
* Φθορές, ζημιές και κακή χρήση της περιουσίας αυτής αποδυναμώνουν τις εκπαιδευτικές δυνατότητες του σχολείου και παιδαγωγικά εθίζουν το μαθητή στην αντίληψη της απαξίωσης της δημόσιας περιουσίας.
* Οι τυχόν ζημιές οι οποίες προκαλούνται από τους μαθητές/τριες θα επιβαρύνουν τους ίδιους.

Ο χώρος του σχολείου όπου συνυπάρχουν καθημερινά μαθητές διαφόρων ηλικιών με διαφορετικά ενδιαφέροντα, εκπαιδευτικές ανάγκες και ιδιαιτερότητες αποτελεί χώρο παροχής γνώσης και αγωγής, χώρο απόκτησης και καλλιέργειας δεξιοτήτων, χώρο κοινωνικοποίησης και επικοινωνίας , χώρο διεξαγωγής παιχνιδιού και υλοποίησης εκδηλώσεων,ένα εργαστήριο προετοιμασίας για τη ζωή . Θεωρητικά, λοιπόν, το περιβάλλον του σχολείου δεν πρέπει να γίνεται αντιληπτό ως ένα άψυχο οικοδόμημα,αλλά ως ένας χώρος που δημιουργήθηκε με σκοπό να περιβάλει και να υποστηρίξει τις διαδικασίες αγωγής των μαθητών και έργο των διδασκόντων.

##  Κανονισμός Λειτουργίας Εργαστηριού Πληροφορικής

Tο παρόν κείμενο, εξειδικεύει και ρυθμίζει τις λεπτομέρειες που αφορούν στη χρήση του εξοπλισμού του  Εργαστηρίου Πληροφορικής του Δημοτικού Σχολείου Χειμάρρου καθώς και στη συμπεριφορά των χρηστών τους. Οι χρήστες των Σχολικών Εργαστηρίων   αποδέχονται ανεπιφύλακτα τον κανονισμό και οφείλουν να τον τηρούν.

Συμπεριφορά.

* Στους χώρους των εργαστηρίων δεν επιτρέπεται η κατανάλωση κάθε είδους πόσιμου καθώς και κάθε είδους φαγώσιμου.
* Δεν επιτρέπεται η παραμονή των μαθητών στο εργαστήριο κατά τη διάρκεια των διαλειμμάτων. Στην περίπτωση που κριθεί απαραίτητο από τον διδάσκοντα οι μαθητές να παραμείνουν στο εργαστήριο (π.χ. για την ολοκλήρωση κάποιας εργαστηριακής άσκησης) ο τελευταίος οφείλει να παραμείνει και αυτός στο χώρο του εργαστηρίου.
* Οι μαθητές οφείλουν να κάθονται καθ’ όλη τη διάρκεια της σχολικής χρονιάς στις ίδιες θέσεις εργασίας που τους έχει υποδείξει ο διδάσκοντας, σύμφωνα με το πλάνο που καταρτίζεται.
* Κάθε χρήστης, μετά το πέρας του μαθήματος, πρέπει να αφήνει τη θέση εργασίας καθαρή και ελεύθερη από προσωπικά αντικείμενα και χαρτιά.
* Οποιαδήποτε (διαπιστωμένη) ζημιά στους Η/Υ και στον εξοπλισμό του εργαστηρίου από τους μαθητές βαρύνει τους ίδιους και οφείλουν την άμεση αντικατάσταση του.
* Οι μαθητές, με την είσοδο τους στο εργαστήριο, αναφέρουν αμέσως στον υπεύθυνο του εργαστηρίου οποιαδήποτε ζημιά παρατηρούν στους Η/Υ που χρησιμοποιούν.
* Δεν επιτρέπεται η οποιαδήποτε μετακίνηση του εξοπλισμού σε άλλο σημείο εντός των εργαστηρίων, πολύ δε περισσότερο εκτός των εργαστηρίων.

Χρήση Η/Υ και άλλου εξοπλισμού Πληροφορικής.

* Δεν επιτρέπεται η χρήση αφαιρούμενων μέσων αποθήκευσης (CD, DVD , USB sticks) χωρίς την άδεια του υπεύθυνου εκπαιδευτικού.
* Δεν επιτρέπεται η χρήση των Η/Υ για παιχνίδια (Computer Games) και για συνομιλίες (chat, irc, Facebook κ.α) εκτός αν δοθεί ανάλογη οδηγία από τον υπεύθυνο διδάσκοντα.
* Η ακρόαση μουσικής ή άλλου ήχου που παράγεται είτε από τα ηχεία του υπολογιστή είτε από άλλη συσκευή επιτρέπεται μόνο όταν δοθεί κατάλληλη οδηγία από τον διδάσκοντα εκαπιδευτικό. Ακόμη και σε αυτή την περίπτωση η ένταση του ήχου θα πρέπει να είναι τέτοια που να μη δημιουργεί όχληση στα εργαστήρια.
* Δεν επιτρέπεται στους χρήστες να εμποδίζουν την χρήση κάποιου Η/Υ που χρησιμοποίησαν, θέτοντας κωδικό πρόσβασης.
* Μετά το πέρας της εργασίας του, κάθε μαθητής πρέπει να τερματίζει τη λειτουργία του Η/Υ με κανονικό τρόπο και όχι από το κουμπί on / off του υπολογιστή.
* Στους υπολογιστές που χρησιμοποιούν λογαριασμούς Γενικής Χρήσης ( Η/Υ με Windows )
	+ Οι χρήστες απαγορεύεται να εγκαθιστούν οποιαδήποτε λογισμικό (εφαρμογές, βοηθητικά προγράμματα, παιχνίδια κλπ) εκτός αν τους δοθεί ανάλογη οδηγία από τον διδάσκοντα εκπαιδευτικό.
	+ Δεν επιτρέπεται η απεγκατάσταση λογισμικού ή διαγραφή – μετακίνηση αρχείων που υπάρχουν στους λογαριασμούς
	+ Δεν επιτρέπεται οποιαδήποτε αλλαγή ρυθμίσεων στους Η/Υ, συμπεριλαμβανομένων και των αλλαγών στη θέση των εικονιδίων, στα χρώματα της οθόνης και στο υπόβαθρο (backgroud) της επιφάνειας εργασίας.
* Δεν επιτρέπεται η χρήση λογισμικού που αποβλέπει στη υπερφόρτωση, δυσλειτουργία ή καταστροφή άλλων συστημάτων.

Χρήση πόρων Δικτύου

* Απαγορεύεται η χρήση peer-to-peer προγραμμάτων (limeware, torrents κλπ) στα εργαστήρια και η μεταφόρτωση (download) αρχείων και εφαρμογών χωρίς την άδεια του υπεύθυνου διδάσκοντα καθώς και η αλλαγή των ρυθμίσεων του δικτύου.
* Δεν επιτρέπεται η πρόσβαση σε μη επιτρεπόμενες ιστοσελίδες
* Δεν επιτρέπεται οποιαδήποτε προσπάθεια παρακολούθησης της κίνησης δεδομένων και των παραμέτρων του δικτύου καθώς και της διερεύνησης των τρωτών σημείων οποιουδήποτε συστήματος.
* Δεν επιτρέπεται η μετάδοση μέσω δικτύου λογισμικού που μπορεί προξενήσει ζημιά στο σύστημα του σχολείου, άλλου φορέα, ή άλλου χρήστη.

**Σχολική βιβλιοθήκη**

Κάθε εκπαιδευτικός με τους μαθητές /τριες του τμήματος του μπορεί να έχει πρόσβαση στην σχολική βιβλιοθήκη για αναζήτηση βιβλίων για ανάγνωση και μελέτη.

Οι χρήστες είναι υπεύθυνοι για τα βιβλία που χρησιμοποιούν.

Υπογραμμίσεις ή σημειώσεις στα βιβλία δεν επιτρέπονται.

**Αύλειος χώρος**

 **Η αυλή του σχολείου είναι ένας χώρος γα ξεκούραση,συζήτηση παιχνίδι,φαγητό,ανάπτυξη καλών διαπροσωπικών σχέσεων κλπ. Οι μαθητές/τριες θα πρέπει να σέβονται και να διατηρούν καθαρό τον χώρο της αυλής.**

**Αθλητικό υλικό**

**Το αθλητικό υλικό βρίσκεται συγκεντρωμένο στο ειδικό καλάθι το οποίο κλειδώνεται καθημερινά μετά το πέρας των μαθημάτων από τον υπεύθυνο γυμναστή /στρια του σχολείου.**

**Το αθλητικό υλικό χρησιμοποιείται μόνο κατά την διάρκεια του μαθήματος της Φυσικής Αγωγής και όχι στα διαλείμματα.**

**Projectors -υπολογιστες**

**Στις τάξεις τους προτζέκτορες και τους υπολογιστες τους χειρίζονται μόνο οι εκπαιδευτικοί.**

 **Προστασία από πιθανούς κινδύνους**

Αντιμετώπιση έκτακτων αναγκών.Για την προστασία από σεισμούς και συνοδά φυσικά φαινόμενα επικαιροποιείται τακτικά το Σχέδιο Μνημονίου Ενεργειών για τη διαχείριση του Σεισμικού Κινδύνου και υλοποιούνται ασκήσεις ετοιμότητας κατά τη διάρκεια του σχολικού έτους.Ο Διευθυντής του σχολείου, στην αρχή του σχολικού έτους και σε συνεργασία με τον Σύλλογο Διδασκόντων, προβαίνει σε όλες τις απαιτούμενες ενέργειες που προβλέπονται για την αντιμετώπιση των έκτακτων αναγκών εντός του σχολικού χώρου. Επίσης ενημερώνουν τους μαθητές/μαθήτριες για τους βασικούς κανόνες και τρόπουςαντίδρασης κατά την εκδήλωση των φαινομένων αυτών.Τέλος, σε καταστάσεις πανδημίας ή ακραίων-επικίνδυνων φαινομένων οι εκπαιδευτικοί, μαθητές/μαθήτριες, γονείς/κηδεμόνες, οφείλουν να συμμορφώνονται και να ακολουθούν ρητά τις οδηγίες που εκδίδουν οι εκάστοτε αρμόδιοι φορείς/υπηρεσίες: π.χ. ΕΟΔΥ, ΥΠΑΙΘ, Υπουργείο Πολιτικής Προστασίας, κ.λ.π. για την εύρυθμη λειτουργία της σχολικής μονάδας και την ασφάλεια των μελών της.

**Χώρος συγκέντρωσης σε περίπτωση ανάγκη**

**** Ειδικό σχέδιο αποχώρησης λόγω έκτακτων συνθηκώνΣε περίπτωση έκτακτης ανάγκης, για την ασφάλεια των παιδιών έχει καταρτιστεί σχέδιο διαφυγής και πραγματοποιούνται ασκήσεις ετοιμότητας.

**Εσωτερικός ΚανονισμόςΛειτουργίας-Διαδικασίες διασφάλισης της εφαρμογής του**

 Ο κοινά συμφωνημένος Κανονισμός βασίζεται στην ισχύουσα νομοθεσία και στις σύγχρονες παιδαγωγικές και διδακτικές αρχές. Η τήρησή του από όλους τους παράγοντες του Σχολείου μαθητές/μαθήτριες, εκπαιδευτικούς,άλλο επιστημονικό προσωπικό,γονείς/κηδεμόνες,

Βοηθητικό προσωπικό)με αμοιβαίο σεβασμό στον διακριτό θεσμικό ρόλο τους αποτελεί προϋπόθεση της εύρυθμης λειτουργίας του σχολείου και είναι το θεμέλιο πάνω στο οποίο μπορεί το Σχολείο να οικοδομήσει για να πετύχει τους στόχους και το όραμάτου.Θέματα που ανακύπτουν και δεν προβλέπονται από τον Κανονισμό, αντιμετωπίζονται κατά περίπτωση από τον Διευθυντή και τον Σύλλογο Διδασκόντων, σύμφωνα με τις αρχές της παιδαγωγικής επιστήμης και την κείμενη εκπαιδευτική νομοθεσία,σε πνεύμα συνεργασίας με όλα τα μέλη της σχολικής κοινότητας. Οι γονείς/κηδεμόνες των μαθητών και μαθητριών ενημερώνονται ηλεκτρονικά σχετικά με τον κανονισμό του σχολείο

 Χείμαρρος 25/09/2023

 **Ο Διευθυντής**

 **Βρακόπουλος Σταύρος**

|  |
| --- |
| Εγκρίνεται |
| Ο Συντονιστής Εκπαιδευτικού Έργου (έχει την παιδαγωγική ευθύνη του σχολείου)………………………………………………………… Ημερομηνία: …………………………………………………. | Ο Διευθυντής Εκπαίδευσης………………………………………………………… Ημερομηνία: …………………………………………………. |